*Автор: Пермякова Виктория Гаврильевна,*

*инструктор по физической культуре*

*МБДОУ Детский сад №6 "Чэчир",*

*Республика Саха (Якутия),*

*Усть-Алданский улус, село Бейдинга"*

Сценарий развлекательного мероприятия для детей старшей группы

(на якутском языке)

**“Күөх Боллох бэлэхтэрэ”**

Улахан бөлөх оҕолоругар аралдьытыы сценарийа

Сыала: Уу иччитин Күех Боллоҕу оонньуу нөҥүө билиһиннэрии, оҕо-этин сиинин сайыннарыы.

Соруктара:

- Оҕолору оонньуу нөҥүө эт – хаан өттүнэн эрчийии;

- Олоҥхо тылын - өһүн билиһиннэрии, истэ үөрэтии;

- Сиэри – туому өйдөтүү;

- Уу иччитин туһунан өйдөбүлү биэрии;

- Олоҥхо ис хоһоонунан араас хамсаныылары үөрэтии;

- Күөл балыктарын билиһиннэрии;

- Эттиктэр быыстарынан, синньигэс ыскамыайка үрдүнэн хаамтарыыны, куобахтаан эттиктэн эттиккэ ыстаныыны, үрдүгү ойууну чиҥэтэн хатылаан үөрэтии;

- Сиһи көнөтүк тутта сылдьарга үөрэтии;

- Уу улахан суолталааҕын өйдөтүү;

- Олоҥхоҕо Орто дойду хайдах айыллыбытын, айылҕаҕа туох барыта иччилээҕин, сиэри-туому тутуһалларын өйдөтүү;

- Айылҕаҕа харыстабыллаах сыһыаны иитии.

Туттуллар матырыйааллар: 7 устуука сахалыы саахымат көбүөрдэр, ыскамыайка, халлаан күөҕэ таҥас – уу имитацията, балыктаах күөл макета (соболор ), 2 күөгү, 2 тымтай, музыкальнай сопровождение: сахалыы сэргэх музыка, айылҕа тыаһа; 3 харыйа, дулҕалар макеттара, 7 устуука алаадьы, хороҥ оттор макеттара, 6 балыксыттар жилеттара, төбөлөрүгэр – бандана, искусственнай күрүлгэн, балык-точилкалар, харысхаллар, ноутбук.

Эрдэ барбыт үлэ: Олоҥхо, Үс дойду, күөл уонна кини балыктарын туһунан бэсиэдэлэр.

 Уобаластар алтыһыылара: эти-хааны сайыннарыы (физическое развитие),тыл-өс сайдыыта (речевое развитие), билии-көрүү (познавательное развитие), бодоруһуу (коммуникативное развитие).

 Дьарык хаамыыта:

1. Киириитэ (Сахалыы музыка тыаһыыр)
* Үтүө күнүнэн, оҕолоор! Бу “ \_\_\_\_\_” детсадка наһаа үчүгэй , бэрээдэктээх оҕолор бааллар диэбиттэрэ. Мин кинилэри көрдүү сылдьабын. Бу олороллор эбит дии. Наһаа да үчүгэй оҕолор! Мин эһигини кытта оонньуу кэллим. Билсиһиэххэйин (билсиһэллэр). Мин \_\_\_\_\_\_\_\_\_ диэммин. Оҕолоор, миигин кытта Олоҥхо дойдутугар күүлэйдии барсыаххытын баҕараҕыт дуо? (оҕолор хоруйдара). Олоҥхоҕо хас дойду баарын билэҕит ди, ааттаталаан эрэ (оҕолор хоруйдара).
* Сөп, маладьыастар, Олоҥхоҕо үс дойду баар: Үөһээ дойду, Орто дойду, Аллараа дойду. Оҕолоор, Орто дойду айыллыытын хамсанан-имсэнэн көрдөрүөххэ эрэ. Олбохтору ылан олоруоҕун эрэ. Миигин истэҕит уонна үтүктэҕит.
1. Олоҥхо хамсаныылара – эрчиллиилэр.

Орто дойду айыллыыта

 Оҕонньор барахсан

 Уотун иннигэр

 Уҥа атаҕынан

 Оллоон кэбистэ,

 Хоппо ытыһынан

 Кулгаах баттанна

1. Иннэ-кэннэ биллибэт

Киэҥ куйаар ортотугар

 Биир кыракый

 Таас оҕото

 Төкүнүйэ-бөкүнүйэ

 Сылдьыбыта үһү.

 Сиһи көнөтүк туттан олоруу.

1-4 төбөнү эргитии;

5-8 төттөрү кэлии

1. Ол таас,

Үрдүк айыылар ыйаахтарынан

Сараадыйа үллэн

Билиҥҥи киэбигэр

Диэри улаатан

Сир шара буолбут.

 Сиһи көнөтүк тутуу.

1-4 икки илиинэн улахан төгүрүк оҥоруу;

5-8 төттөрү түһэрии ( 4 төгүл)

1. Ол сири

 Ойоҕолоон тахсар

 Уоттаах күн сылыппыт

 Тобукка олоруу

1-4 уҥаттан хаҥас иннэри түһүү;

5-8 төттөрү түһүү (4 төгүл)

1. Курулуу-харылыы сүүрдэр

Көҥүс үрэхтэр устубуттар.

 Тобукка туруу,

Тарбахтары холбоон долгун оҥоруу (4 төгүл)

1. Үлүскэннээх сүүрүктээх

Үтүө өрүстэр устубуттар.

 Тобукка олоруу,

Илиини быластаан

Долгун оҥоруу (4 төгүл)

1. Ол кэннэ от-мас үүннүн диэн,

 Баттаатахха маталдьыйбат

 Хара буору томточчу куппуттар.

 От-мас силис тардыбыт.

Илиини көнөтүк уунан умса сытыы.

Илиини-атаҕы тэҥҥэ чиккэтии (4 төгүл)

1. а) Адаархай лабаалаах

Тулларыттаҕас хатырыктаах

Тиит мастар үүммүттэр.

 Илиини иннигэр көнөтүк уунан умса сытыы.

Илиини, тарбаҕы адаарытан туруу

Төттөрү түһэрии (2 төгүл)

 б) Дэбигирэс-илибирэс сэбирдэхтээх

 Тэтиҥ мастар киэргэппиттэр.

 Илиини, тарбаҕы илибирэтэн туруу,

Төттөрү түһэрии (2 төгүл)

1. Хонуутугар хороҕор муостааҕы

Мунньубуттар.

Сыһыытыгар сыспай сиэллээҕи

Дэлэппиттэр.

 Түөрт атах буолан туруу:

1.Уҥа илиини өрө көтөҕүү.

2. Хаҥас илиини өрө көтөҕүү.

3. Уҥа атаҕы кэннин диэки тэбии.

4. Хаҥаһынан оҥоруу. (2 төгүл)

1. Күөллэригэр көмүс хатырыктааҕы

Собо балык ыамын ыыппыттар.

 Тобукка олоруу

Илиилэрбит тарбахтарын сыһыары тутан хамсатыы (4 төгүл)

1. Халлааныгар көтөр кынаттааҕы

Ыыппыттар.

Кылдьыылаах харахтаах,

Кырыылаах тумустаах,

Кырааскалаах атахтаах,

Кынталдьыйбыт быһыылаах

Кыталык кыыл.

 Тобугу үөһэ тардан,

Илиини имигэстик сапсынан хаамыы. (4 төгүл)

1. Ойууругар кыыл арааһын

Олохтообуттар.

Биир сиргэ туран эрэ ойуоккалааһын, сүүрүү (кыылы үтүктүү)

1. Ити курдук сиэдэрэй айылҕа анаан оҥорон,

Көхсүттэн тэһииннээх күн улууһун дьонун

Олохсуппуттара үһү.

 Салгыны муннунан эҕирийии.

Салгыны айаҕынан эҕирийии. (4 төгүл)

1. - Оҕолоор, биһиги бу хамсанан-имсэнэн тугу көрдөрдүбүт? ( оҕолор хоруйдара). Саамай сөп, олоҥхо дойдутун – орто дойду айыллыытын көрдөрдүбүт. Оҕолоор, Орто дойдуга туохтар бааллар эбит? (Оҕолор хоруйдара). Онтон күөллэригэр туохтар бааллар эбит? ( оҕолор хоруйдара). Саамай сөп, балыктар, биһи көмүс хатырыктаахпыт сахалар былыыр-былыргыттан сөбүлүүр аспыт. Эһи дьоҥҥут балыктааччылар дуо? (оҕолор хоруйдара). Биһиги күөллэрбитигэр ханнык балыктар үөскүүллэрий? (оҕолор хоруйдара). Оҕолоор, балыктыы барыаххытын баҕараҕыт дуо? (оҕолор хоруйдара). Чэ оччоҕо билигин бу жилеттары бары кэтэбит, дьиҥнээх балыксыттар курдук буолабыт, уонна суолбутугар турунабыт. Оҕолоор, айылҕаҕа, тыаҕа, алааска таҕыстахпытына хайдах сылдьыахтаахпытый? (оҕолор хоруйдара). Маладьыастар. Чэ эрэ айаннаатыбыт. Биһи суолбут көнө буолбат сибикилээх, араас мэһэйдэри туораан күөлбүтүгэр тиийиэхтээхпит.
2. а.) Көрүн эрэ оҕолоор, бу биһиги харыйалардаах тыаҕа кэллибит. Оҕолоор, сиспитин көнөтүк тутабыт, илиибитин өттүктэрбитигэр уурабыт уонна харыйалар быыстарынан атахпыт төбөтүнэн эрийэ-буруйа хаамабыт. Маладьыастар.

 б.) Оҕолоор, бу үрэххэ кэллибит. Үрэҕи тугунан туоруубутуй? (оҕолор эппиэттэрэ). Илиибитин туора тутабыт, сиспит көнө, сэрэнэн биирдии биирдии бу далаһанан туоруубут. Наһаа да хорсун оҕолор! Олох куттамматтар эбит.

 в.) Дьэ эрэ, оҕолоор, аны бу хорон оттору үрдүлэринэн ойон туоруубут. Маладьыастар. Бу бүтэһик түһүмэхпит кэллэ.

 г.) Дулҕаттан дулҕаҕа куобахтыы ыстанан барабыт.

1. ( Ноутбукка презентация көрдөрөөһүнэ)
* Оҕолоор, дьэ күөлбүтүгэр кэллибит. Айылҕаҕа туох барыта иччилээх диэбиппит ди. Ол курдук Уу эмиэ иччилээх. Эһиги Уу иччитин билэҕит? (Оҕолор хоруйдара). Уу иччитин аата Күөх Боллох тойон диэн. Кини ууга баар харамайдары, балыктары бас билэр, харыстыыр, араҥаччылыыр. Уу иччитэ ууну киртиттэххэ, бөҕү-саҕы бырахтахха хомойор. Оҕолоор, уу туох туһалааҕый? (оҕолор хоруйдара). Маладьыастар. Оҕолоор, билигин күөлү алаадьынан аһатыахпыт уонна көрдьөһүөхпүт, “Уу иччитэ Күөх Боллох тойон көмүс хатырыктааххыттан күндүлүүргэр көрдөһөбүт”. Оҕолоор, аны тэҥҥэ көрдөһүөххэйин: “Уу иччитэ Күөх Боллох тойон көмүс хатырыктааххыттан күндүлүүргэр көрдөһөбүт”.
1. - Аны билигин “Балыксыттар” диэн оонньуохпут, билигин икки хамаандаҕа арахсабыт, үстүү буолабыт. Уонна мин саҕалаатыбыт диэтэхпинэ хамаандалартан биирдии биирдии сүүрэн тиийэн биирдии балыгы хаптарабыт, уонна бу тымтайдарга хаптарбыт балыктарбытын угабыт. Чэ эрэ саҕалаатыбыт.
2. Маладьыастар, бары соболору хаптардыбыт, үөрдүбүт-көттүбүт ди, оҕолоор. Билигин сынньана таарыйа кыракый күрүлгэни көрө барыаххайын. Көрүн эрэ, оҕолоор, уубут олус туһалааҕын ааһан , көрөргө-истэргэ олус кэрэ, эмтээх, дуоһуйууну аҕалар, сынньатар, уоскутар күүстээх. Наһаа үчүгэй ди, оҕолоор! (оҕолор хоруйдара).
3. Чэ эрэ, оҕолоор, балыктаах тымтайдарбытын илдьэ дьиэлиэххэйин. Уаай, бу Уу иччитэ Күөх Боллох үчүгэй да оҕолор диэн эһиэхэ бэлэх оҥорбут дии, көрүн эрэ. Уонна бу сэтинньи ый - Байанай ыйын бэлиэлээх харысхаллары бэлэхтиирбин көҥүллээн.
4. - Оҕолоор, бүгүҥҥү дьарыкпытын төһө сөбүлээтигит? Саамай ордук тугу өйдөөн хааллыгыт? Оҕолоор, бу аралдьытыыттан тугу саҥаны биллигит? (оҕолор хоруйдара). Олоҥхо тылын-өһүн билистибит, орто дойду айыллыытын хамсанан көрдөрдүбүт. Уонна араас мэһэйдэри туораатыбыт, Уу иччитин кытта билистибит, айылҕаҕа, күөлгэ сылдьан сиэри-туому тутуһуохтаахпытын өйдөөтүбүт ди, балыктаатыбыт. Маладьыастар, мин бүгүн эһиэхэ кэлэн күүлэйдээбиппиттэн наһаа үөрдүм, дуоһуйууну ыллым, оҕолоор, көрсүөххэ диэри!